„ Það er fjarri því eðlilegt að opinber eftirlitsstofnun skuli kalla til fjölmiðla til að loka svona stað í beinni útsendingu , “ segir Magnús Níelsson , eigandi fyrirtækisins Gæðakokkar í Borgarnesi í samtali við DV . Þar kemur fram að fjölskyldufyrirtækið berjist í bökkum . Magnús er ómyrkur í máli aðspurður um stöðu mála hjá fyrirtæki sínu en hann hefur gripið til uppsagna flestra starfsmanna og segir veltu aðeins brotabrot af því sem verið hafi áður en Matvælastofnun , Mast , opinberaði að nautabökur þess innihéldu ekkert kjöt . Eigandinn fullyrðir að hans fyrirtæki hafi fengið mun verri útreið vegna málsins en efni stóðu til . Hann segir Heilbrigðiseftirlitið hafa farið í gegnum starfsemi fyrirtækisins , innkaupaferla og bókstaflega allt sem hægt er . Ekkert sé að einu né neinu . En Matvælastofnun taki eina böku í einni verslun og hann sé stimplaður glæpamaður . Í umfjöllun DV segir að samkvæmt heimildum blaðsins hafi lögregla enn ekki fengið nauðsynleg gögn frá eftirlitsaðilum til að rannsaka kæru á hendur Gæðakokkum af hálfu Heilbrigðiseftirlits Vesturlands . Þó er tæpur mánuður frá því að niðurstöður sýnatöku lágu fyrir . Magnús ætli hins vegar að leita réttar síns í málinu og hafi ráðið lögfræðing til starfa . Hann hyggist fara fram á skaðabætur .